РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

01 Број

24. јун 2016. године

Б е о г р а д

З А П И С Н И К

ПРВЕ СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 24. ЈУНА 2016. ГОДИНЕ

Седница је почела у 11 часова.

Сагласно члану 25. став 2. Пословника Народне скупштине, седници је председавао Ратко Јанков, најстарији присутни члан Одбора.

Седници су присуствовали чланови Одбора: Марко Атлагић, Муамер Зукорлић, проф. др Љубиша Стојмировић, Владимир Орлић, Марко Парезановић, Богдан Обрадовић, Жељко Сушец, Љубинко Ракоњац (заменик члана Жарка Обрадовића), Милетић Михајловић, Арпад Фремонд (заменик члана Фатмира Хасанија), Ђорђе Косанић, Жарко Кораћ, Дубравко Бојић, Александра Јерков, Олена Папуга (заменик члана Наде Лазић) и Ратко Јанков.

Седници није присуствовала Милена Бићанин нити њена заменица.

За седницу, коју је на основу члана 25. став 1. Пословника сазвао предедник Народне скупштине, одређен је следећи

**Д н е в н и р е д**

**1. Избор председника Одбора;**

**2. Избор заменика председника Одбора.**

Прва тачка дневног реда- **Избор председника Одбора**.

Народни посланик проф. др Љубиша Стојмировић изнео је предлог да се за предедника Одбора изабере народни посланик Муамер Зукорлић.

Пре преласка на одлучивање, председавајући Ратко Јанков, отвaрајаући расправу истакао је да, као професор Универзитета, не подржава овај предлог из разлога што кандидат представља свештено лице, да је ово секуларна држава и да се наука не може подвести под било који вид религије.

Народна посланица Александра Јерков је указала на то да Муамер Зукорлић не може бити кандидат за предедника Одбора јер је власник приватног универзитете који годинама безуспешно покушава да акредитаују шест департмана од укупно седам. С обзиром да је Одбор на најдиректнији начин укључен у формирање Националног савета за високо образовање и Комисије за акредиацију и проверу квалитета, разматрање њихових извештаја о раду и одређивање накнада за рад, његов избор би представљао класичан сукоб интерса.

Зато је на крају предложила, да се од Агенције за борбу против корупције затражи мишљење, пре поступка гласања о Муамеру Зукорлићу као кандидату за председника Одбора.

Народни посланик Љубиша Стојимировић додао је да је кандидат за председника демократски изабран на изборима за народне посланике и то као представник грађана, па у том смислу не представља свештено лице.

Народни посланик Љубинко Ракоњац нагласио је да ће подржати овај предлог, јер сматра да је то добро како за регион, тако и за целу Европу и да је за њега ирелевентно да ли се ради о свештеном лицу, или не.

Марко Атлагић је указао да је овај Одбор до сада радио колективно, без обзира на страначку припадност и да се нада да ће и убудуће то чинити уз уважавање свих аргументованих мишљења, сугеришући да се крене са одлучивањем по овој тачки дневног реда.

Кандидат за предедника Одбора, Муамер Зукорлић нагласио је да му је, као представнику националне мањине у Србији указана велика част и поверење овом кандидатуром. Истакао је важност Одбора, указао на то да свако од чланова може дати свој персонални допринос кроз конструктивне предлоге који могу утицати на одлуке извршне власти и на тај начин побољшати живот свих грађана Србије. Додао је да ће у свом раду имати и етичку и мултикултуролошку ширину за све одлуке о којима Одбор буде одлучивао. Посебно је нагласио да он није власник Универзитета, (Александра Јерков је тврдила да на сајту Универзитета пише да је он председник), али да је ангажован на њему, као што су и поједини чланови Одбора ангажовани на неким, другим универзитетима. Што се тиче проблeма са акредитацијом, они датирају из времена „владавине Демократске странке и Бориса Тадића“, навео је на крају излагања Муамер Зукорлић.

На предлог председавајућег, стављен је на гласање предлог народне посланице Александре Јерков: „**Да се не гласа о Првој тачки дневног реда док Агенција за борбу против корупције не донесе своје мишљење“**. **Предлог није прихваћен, јер је за предлог гласало три члана Одбора.**

Затим је председавајући ставио на гласање предлог да се за предедника Одбора за образовање, науку, технолошки развој и информатичко друштво изабере народни посланик Муамер Зукорлић.

**Одбор је подизањем руку, већином гласова, изабрао Муамера Зукорлића за председника Одбора.**

Предедник Одбора се, пре преласка на Другу тачку дневног реда, захвалио члановима Одбора на указаном поверењу и истакао да ће радити у складу са Уставом и законима, као и Пословником Народне скупштине, те да ће настојати да се све одлуке Одбора доносе заједнички, уз општи консензус.

Друга тачка дневног реда- **Избор заменика предедника Одбора.**

Предедавајући је предложио да се за заменика предедника Одбора изабере проф. др Љубиша Стојмировић.

**Одбор је подизањем руку, са 13 ласова за, ниједним гласом против и 1 уздржаним, изабрао проф. др Љубишу Стојмировића за заменика председника Одбора за образовање, науку, технолошки развој и информатичко друштво.**

Седница је завршена у 11: 40 часова.

СЕКРЕТАР ПРЕДСЕДНИК

Драгомир Петковић Муамер Зукорлић